อันดามันซีฟู้ดเป็นร้านบุฟเฟต์อาหารทะเลแบบตามสั่งที่เปิดมานาน ชื่อเสียงโด่งดังรู้จักกันดีในตัวเมืองเชียงใหม่ ร้านตั้งอยู่บนถนนมหิดลใกล้สี่แยกเซ็นทรัลพลาซ่า แอร์พอร์ต น้องสาวผมชิมมาบอกว่าคุ้ม เลยแนะนำให้ผมไปลองบ้าง

อัตราค่าหัวบุฟเฟต์เริ่มจาก 199 คือทั่วไป 299 เพิ่มเมนูปลาเป็นตัว 399 เพิ่มเมนูกุ้งใหญ่ 499 เพิ่มเมนูปู ผมตัวคนเดียวคงกินไม่ได้เยอะ เอาแบบ basic 199 พอ เครื่องดื่มจ่ายต่างหาก ราคาไม่แพงเท่ากับร้านอาหารทั่วไป

มาดูกันว่ามีอะไรบ้าง ผมจัดไปดังนี้ ยำซีฟู้ด ซีฟู้ดผัดพริกเผา ปลาหมึกผัดไข่เค็ม เนื้อปลานึ่งซีอิ๊ว และแกงส้มกุ้งชะอมไข่ เมนูใดที่มีปลาหมึกเข้ามาเกี่ยวข้องไม่ผ่าน เนื่องจากไม่สด เนื้อเลยเหนียวเคี้ยวจนเบื่อ

โดยภาพรวมอันดามันซีฟู้ดจัดว่าโอเค.สำหรับผม กินไป 5 อย่าง 199 บาท ถูกกว่าอาหารตามสั่งริมทาง รสชาติกลาง ๆ ไม่อร่อยระดับภัตตาคาร แต่ก็ไม่ได้ขี้เหร่ ประมาณร้านอาหารตามสั่งทั่วไป